
Text rozhodnutia
Súd: Krajský súd Bratislava Spisová značka: 5Scud/10/2014 Identifikačné číslo súdneho spisu: 1014200586 Dátum vydania rozhodnutia: 30. 05. 2014 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2014:1014200586.1 Uznesenie Krajský súd v Bratislave v právnej veci navrhovateľky Ľ. B., bytom X. XX, XX-XXX K., X. J., proti odporkyni Sociálnej poisťovni ústredie, Ul. 29. augusta č.8, Bratislava, o invalidný dôchodok, takto r o z h o d o l : Krajský súd návrh navrhovateľky zo dňa 3.2.2014 o d m i e t a . Účastníkom konania súd náhradu trov konania nepriznáva. o d ô v o d n e n i e : Rozhodnutím číslo XXX XXX XXXX zo dňa 9.12.2013 odporkyňa zamietla žiadosť navrhovateľky o invalidný dôchodok zo dňa 24. júla 2013. Navrhovateľka podala návrh na preskúmanie uvedeného rozhodnutia dňa 4.2.2014. Odporkyňa žiadala návrh ako oneskorene podaný v zmysle ust. § 250p Občianskeho súdneho poriadku (ďalej len ,,O.s.p.“) odmietnuť. Rozhodovanie súdov o opravných prostriedkoch proti neprávoplatným rozhodnutiam správnych orgánov je upravené v tretej hlave piatej časti O.s.p. a to v § 250l až § 250s O.s.p. Podľa § 250m ods. 2 veta prvá a druhá O.s.p., návrh sa podáva na príslušnom súde v lehote tridsiatich dní od doručenia rozhodnutia, pokiaľ osobitný zákon neustanovuje niečo iné. Návrh je podaný včas aj vtedy, ak bol podaný v lehote na orgáne, ktorý vydal rozhodnutie. Podľa § 250p O.s.p., ak je návrh podaný oneskorene, alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Predmetné rozhodnutie odporkyne číslo XXX XXX XXXX zo dňa 9.12.2013 bolo podľa § 212 ods. 3 písm. a) zákona č. 461/2003 Z.z. o sociálnom poistení doručené do vlastných rúk navrhovateľky. Napadnuté rozhodnutie obsahovalo správne poučenie o mieste a lehote na podanie návrhu na jeho preskúmanie. Rozhodnutie navrhovateľka prevzala dňa 19.12.2013, čo potvrdila svojím podpisom na doručenke. Návrh zo dňa 3.2.2014 podala navrhovateľka podľa pečiatky príslušného úradu sociálneho zabezpečenia Poľskej republiky dňa 4.2.2014, čo potvrdzuje pečiatka tohto úradu. Rozhodnutie odporkyne bolo navrhovateľke doručené 19.12.2013, tridsaťdňová lehota na podanie opravného prostriedku začala bežať nasledujúci deň a posledný deň tridsaťdňovej lehoty na podanie odvolania bol pracovný deň pondelok 20.1.2014. Navrhovateľka teda odoslala opravný prostriedok zjavne oneskorene po uplynutí tridsaťdňovej lehoty na jeho včasné podanie. Preto súd podľa § 250p O.s.p. návrh navrhovateľky zo dňa 3.2.2014 ako oneskorene podaný odmietol. Súd účastníkom nepriznal náhradu trov nepriznal, pretože navrhovateľka nebola v konaní úspešná a odporkyni trovy konania neprislúchajú (§ 250k ods. 1 a § 250l ods. 2 O.s.p.). Poučenie: Proti tomuto uzneseniu je možné podať odvolanie do 15 dní odo dňa jeho doručenia na Krajskom súde v Bratislave.

